**1. परिचय**

राज्यलाई स्वेच्छाचारी र निरकुंश हुनबाट रोकी जनताको हक अधिकारको रक्षा गर्न, राज्यलाई जनता प्रति उत्तरदायी बनाउन र जनतालाई स्वतन्त्र र सम्मानपूर्वक जीवन जिउन सक्ने वातावरणको निर्माण गर्न देशको मुल कानुन अर्थात संविधानमा नै जनताका लागी राज्यका विरुद्ध केही अधिकारहरुको व्यवस्था गरिएको हुन्छ, जसलाई मौलिक हक भनिन्छ । लोकतान्त्रिक संविधानका विभिन्न तत्वहरुमध्ये मौलिक हक आधुनिक संविधानको एउटा अत्यन्तै महत्वपूर्ण र आधारभूत तत्व हो । प्राकृतिक अधिकारको अभिन्न अंगको रुपमा रहने मौलिक हक त्यस्तो आधारभूत अधिकार हो जसको अभावमा जनताले राज्यमा सम्मानपूर्वक, स्वतन्त्ररुपमा बाँच्न सक्ने अवस्था रहदैन । मौलिक हकको उत्पत्तीको श्रोत मानव अधिकार हो । मानव अधिकार मानिसले जन्मजात रुपमा पाएको प्रकृति प्रदत्त अधिकारहरु हुन् भने मौलिक हक राज्य र जनताको सम्बन्धका आधारमा संविधानले जनतालाई प्रत्याभूत गरेको अधिकारहरु हुन् जसले जनतालाई स्वतन्त्रता र राज्यका विरुद्ध केही अधिकारहरु प्रत्याभूत गरेको हुन्छ । त्यसैले सबै मौलिक हक मानव अधिकार हुन् र तर सबै मानव अधिकार मौलिक हक होइनन् ।

जनताले आफ्नो स्वतन्त्रता र आत्मसम्मानको लागि गरेको संघर्षको परिमाणस्वरुप मौलिक हकहरु प्राप्त गरेका हुन्छन । यसले राज्यलाई पनि अधिकारको एउटा सिमामा बाँध्ने तथा सिमित सरकारको स्थापनामा पनि जोड दिन्छ । मानिसद्वारा मानिसको अत्याधिक शोषण भएको कारणले गर्दा तथाकथित "मानव अधिकार" तथा मानव अधिकार कानूनको उत्पति भएको हो । मानव सभ्यताको विकासको साथसाथै जनसंख्या र शोषणको पनि विकास हुँदै गयो । जनसंख्या बृद्धिको परिणाम स्वरुप पहिले दासप्रथा र त्यसपछि सामन्ती प्रथाको पतनपछि विकसित भएको पूँजीबादी प्रथा अन्तर्गत मानिसद्वारा मानिसको शोषण यति बढ्यो कि "प्रजातान्त्रिक" आन्दोलनका साथै शोषण बिरुद्धको आन्दोलन पनि प्रारम्भ भयो । शोषण बिरुद्धको आन्दोलनको परिणाम स्वरुप शोषणको अति बिकृत स्वरुपहरु (जस्तै: दासत्व¸ दास¸ मानव बेचविखन आदि) क्रमिक रुपमा समाप्त हुन थाले र जुन-जुन क्रममा शोषणका जुन-जुन स्वरुपहरु समाप्त हुँदै गए¸ त्यसै क्रममा समाप्त भएका शोषणका तत्-तत् स्वरुपहरु अधिकारको रुपमा प्रकट हुँदै गए । यसको उदाहरणको रुपमा दासत्व बिरुद्धको अधिकार¸ श्रमिकहरुका विभिन्न अधिकारहरु आदिलाई लिन सकिन्छ ।

विश्वको इतिहासमा मौलिक अधिकारको अवधारणाको अध्ययन गर्दा बेलायतबाट यसको विकास भएको पाइन्छ । जनताका अधिकारहरु शासकहरुबाट सुरक्षित गरी आफ्ना न्यूनतम् हक अधिकारहरुको प्रत्याभूत गर्न संघर्ष गरेका बेलायती जनताले सफलता प्रात गरे । बेलायतका राजा जोनले कानून निर्माण गरी जनतालाई हक अधिकार दिन बाध्य भए¸ जसलाई "म्याग्नाकार्टा" को नामले चिनिन्छ । म्याग्नाकार्टा आधुनिक बेलायतको निर्माण भन्दा धेरै पहिला सन् १२१५ जुन १५ मा नै निर्मित भएको थियो । यसले मध्ययुगिन समाजका विभिन्न बर्गहरुका अधिकारहरुको प्रत्याभूति गरेको छ । म्याग्नाकार्टा विश्वकै पहिलो लिखित कानून हो¸ जो जनताका मौलिक अधिकार प्रत्याभूत गर्ने सम्बन्धमा पहिलो संविधान पनि हो । त्यसैगरी सन् १६२८ मा जारी गरिएको अधिकारको घोषणापत्रले पनि नागरिकहरुको महत्वपूर्ण मौलिक अधिकारको प्रत्याभूती गरेको पाइन्छ । त्यस्तै सन् १६८९¸ डिसेम्बर १६ मा राजा विलियमले "विल अफ राईट्स" जारी गरे¸ जसले नागरिकहरुका अधिकारमा थप नयाँ अधिकारहरु सिर्जना गरेको पाइन्छ । बेलायतको संवैधानिक इतिहासमा यसले म्याग्नाकार्टा जत्तिकै महत्व राख्दछ । यसले राजाका विशेष अधिकारहरुलाई कटौती गरी जनताहरुलाई अधिकार सम्पन्न तुल्याएको थियो ।

समयक्रम अनुसार बेलायती कानूनहरुको प्रभाव अन्य देशका संविधान तथा कानूनहरुमा पनि पर्‍यो । १७७६ जुलाई ४ मा अमेरिकी स्वतन्त्रताको घोषणापत्र जारी गरियो । त्यसको लगत्तै अमेरिकी नागरिक अधिकार पत्र पनि जारी गरियो¸ जसमा नागरिकका महत्वपूर्ण अधिकारहरु समावेश गरियो । सन् १७८९ मा फ्रान्समा फ्रान्सेली घोषणापत्र जारी गरियो । यस घोषणामा मौलिक अधिकारका साथसाथै राजनैतिक तथा नागरिक अधिकारहरु पनि समावेश गरिएको थियो । जसमध्ये कानून समक्ष समानताको अधिकार¸ बिचारको स्वतन्त्रता¸ जथाभावी थुना बिरुद्धको अधिकार¸ अभिव्यक्तिको स्वतन्त्रता¸ सम्पत्ति माथीको अधिकार¸ धार्मिक स्वतन्त्रता आदि प्रमुख रहेका छन् र यस घोषणामा समावेश गरिएका कुराहरुलाई सन् १७९१ को संविधानमा मौलिक हकको रुपमा समावेश गरिएको थियो । यस्ता अधिकारहरु क्रमश: युरोपेली मुलुकका संविधानहरुमा समावेश हुँदै गए । समयको अन्तरालसँगै त्यस्ता मौलिक हकहरुले उच्च र सम्मानित स्थान पाउँदै गए । सन् १९४८ मा संयुक्त राष्ट्रसंघले मानव अधिकारको विश्वव्यापी घोषणापत्र जारी गर्‍यो । त्यसपछि बनेका संविधानहरुमा धेरै-थोरै मात्रमा मौलिक हकहरुले स्थान पाउँदै गए । बर्तमान परिप्रेक्ष्यमा मौलिक हक प्रत्येक प्रजातान्त्रिक राष्ट्रहरुको संविधानको आत्मा बनेको छ । जुन देशको संविधानमा मानव अधिकार¸ मौलिक हक¸ स्वतन्त्र र सक्षम न्यायपालिका जस्ता ब्यवस्थाहरु रहेका छन्¸ त्यस्तो देशलाई प्रजातान्त्रिक देशको सूचीमा राख्न सकिन्छ । यसरी प्राचीन सभ्यतादेखी नै विभिन्न अन्तरालहरु पार गर्दै आजको समयसम्म आईपुग्दा मौलिक हकको क्षेत्र उच्च र महत्वपूर्ण हुँदै आएको छ ।

नेपालमा मौलिक अधिकारको इतिहास हेर्ने हो राणा प्रधानमन्त्रीजंग बहादुर राणाको पालामा नेपालको पहिलो मुलुकी ऐन 1910 जारी भएको थियो जसमा मौलिक अधिकारको बारेमा खासै व्यवस्था गरेको थिएन भने नेपालको पहिलो संविधान "नेपालको वैधानिक कानून 2004" मा यसको व्यवस्था गरेको थियो । जसमा 10 वटा मौलिक अधिकारको व्यवस्था गरेको थियो तर यो संविधान प्रचलनमा आउन सकेन त्यस पछि पनि जारी भएका संविधानहरुले मौलिक अधिकारको व्यवस्था गरेको पाइन्छ । यि विभिन्‍न मौलिक अधिकारको व्यवस्थालाई निरन्तरता दिदै हालको नेपालको संविधानमा अझ परिष्कृत रुपमा विभिन्‍न किसिमको मौलिक अधिकारको व्यवस्था गरेको पाइन्छ । जसमा अहिले सम्मकै बढी मौलिक अधिकारको व्यवस्था गरिएको छ । यसरी नेपालको मौलिक अधिकारको इतिहास संविधानको इतिहास जतिकै पुरानो छ । यि विभिन्‍न काल खण्डमा मौलिक अधिकारहरु के कुन रुपमा विकसित हुदै आए, त्यसको अभ्यास कसरी गरिएको छ जस्ता कुराहरुको अध्ययन हुनु आजको समयमा सान्दर्भिक हुन सक्छ ।

**2. समस्याको कथन**

नेपालको संवैधानिक विकाशक्रम कसरी भएको छ र तिनमा मौलिक हकको ब्यवस्था कस्तो रहेको छ ? भन्ने सम्बन्धमा प्रस्तुत अध्ययनले जोड दिनेछ । मुलुकको संविधानले धेरै प्रकारका मौलिक हकको व्यवस्था गरेको भए पनि नेपाल जस्तो गरिब र साक्षरता प्रतिशत कम रहेको देशमा त्यसको कार्यान्वयनमा जनता कत्तिको सचेत छन् ? कुन रुपमा यसको अभ्यास भइरहेको छ ? राज्यले त्यसलाई स्वतन्त्रतापूर्वक व्यवहारमा अभ्यास गर्ने वातावरण बनाएको छ कि छैन? भन्ने कुराको पनि महत्व राख्दछ ।

1. नेपालको संवैधानिक विकासक्रम कस्तो रहेको छ ?
2. विगत र वर्तमान संविधानमा मौलिक हकको कस्तो ब्यवस्था गरिएको छ?
3. विगत र वर्तमान संविधानमा उल्लेखित मौलिक हकको विकास कसरी भएको छ ?

**3. अध्ययनको उदेश्य**

नेपालमा संविधानहरुको विकासक्रम र तिनमा मौलिक अधिकारको ब्यवस्था कसरी भएको छ भनी यसमा अध्ययन गरिनेछ । संविधानहरुमा भएको मौलिक हकको तुलनात्मक अध्ययन गरी मौलिक हकको विकास कसरी भएको छ भनी यसमा अध्ययन गरिनेछ । प्रस्तुत अध्ययनका उदेश्य यस प्रकार रहेका छन् ।

1. नेपालको संवैधानिक विकासक्रम र तिनमा उल्लेखित मौलिक हकको विधिशास्त्रीय अध्ययन गर्नु ।
2. विगत र वर्तमानको संविधानमा उल्लेखित मौलिक हकको तुलनात्मक अध्ययन गर्नु ।

**4. अध्ययनको महत्व**

जनतालाई स्वतन्त्र र सम्मानित जिवन जिउन मौलिक हक अनिवार्य शर्त हो । यसको जानकारी प्रत्येक नागरिकलाई हुन आवश्यक छ । नेपालमा संवैधानिक विकास र मौलिक हकको विकास कसरी हुँदै आयो र हाल यस सम्बन्धमा के कस्तो व्यवस्था छ भन्ने कुराको जानकारी पाउन यस अध्ययनको महत्व रहेको छ । यस अध्ययनको महत्वलाई बुँदागत रुपमा निम्नानुसार उल्लेख गर्न सकिन्छ ।

1. नेपालको संवैधानिक विकासक्रम बारे जानकारी पाउन ।
2. संविधानमा उल्लेखित मौलिक हकको ब्यवस्था बारेमा जानकारी पाउन ।
3. संविधानमा मौलिक हकको विकास बारे तुलनात्मक जानकारी पाउन ।

**5. अध्ययनको सिमा**

शोधपत्र तयार गर्ने क्रममा अनेक जटिलताहरु सामना गर्नु पर्ने हुन्छ । त्यस्तै विभिन्न समस्याहरु पनि आइलाग्न सक्छन् । तसर्थ यो कार्य एउटा सिमा भित्र बसेर गर्नु पर्ने हुन्छ । यसका सिमाहरु निम्न छन् ।

1. प्रस्तुत अध्ययनलाई निश्चित समय भित्र सम्पन्न हुनु ।
2. नेपालमा जारी भएका 7 वटा संविधानमा मात्र सिमित रही अध्ययन हुनु ।
3. त्रि. वि. अन्तर्गतको कानुन संकाय स्नातक तह तृतीय वर्षको अध्ययनको आंशिक आवश्यकता पुरा गर्न तयार हुनु ।

**६. अध्ययन विधि**

यस अध्ययनमा संवैधानिक विकासक्रम तथा मौलिक हक सम्बन्धी विगत देखिका संवैधानिक प्रावधान र वर्तमान अवस्थाको अध्ययन गर्न खोजिएको छ । यसको लागि निम्न पद्धति अवलम्बन गरिनेछ ।

1. ऐतिहासिक पद्धती
2. तुलनात्मक पद्धती
3. बिलेष्णात्मक पद्धती

यी दुई अध्ययन विधिहरु मध्ये ऐतिहासिक पद्धती अन्तर्गत नेपालका संविधानहरु र तिनमा उल्लेखित मौलिक हकहरुको क्रमिक अध्ययन गरिने छ भने तुलनात्मक पद्धती अन्तर्गत मौलिक हकहरुको विगत र वर्तमानको अध्ययन गरिनेछ भने विश्लेषणात्मक पद्धती अन्तर्गत त्यसका प्रावधानहरुको व्याख्या गरिनेछ ।

**7. सम्वद्ध साहित्यको अध्ययन**

नेपालको संविधानहरु र तिनमा मौलिक हक सम्बन्धी विषयमा यो भन्दा पहिला पनि थुप्रै अध्ययन अनुसन्धान भएको हुँदा अग्रणी साहित्य पुस्तक, पत्रपत्रिका लगायतका सामग्रीहरुलाई आधार मानी यो सोधपत्र तयार गरिएको छ । यसमा २00४ सालमा जारी भएको संविधान देखि अहिलेको नेपालको संविधान (२0७२) सम्मका संविधान तथा विभिन्न ऐन नियमहरुको सहयोग लिइएको छ । साथै विभिन्न लेख तथा शिक्षकहरुको सुझाव पनि समेटिएको छ ।

**8. अध्ययनको ढाँचा**

यस अध्ययनलाई पाँच खण्डमा विभाजन गरिनेछ ।

पहिलो खण्ड परिचय खण्ड रहनेछ । यस खण्डमा पृष्ठभूमी, अध्ययनको कथन, अध्ययनको उदेश्य, अध्ययनको महत्व, अध्ययनको सीमा र अध्ययनको संरचना लगायतका विषयहरु समावेश गरिनेछ ।

त्यसै गरी अध्ययनको दोस्रो खण्डमा विषयसंग सम्बन्धित पूर्व साहित्यको अध्ययन गरिनेछ । यसमा मौलिक हकको परिचय, विश्वमा र नेपालमा अवधारणाको विकास, मौलिक अधिकारका विशेषताहरु, मौलिक अधिकारको महत्व र मौलिक अधिकार र अन्य अधिकार विचमा भिन्नता लगायतका विषयहरुको अध्ययन गरिनेछ ।

अध्यययनको तेस्रो खण्डमा नेपालको संविधानहरु र तिनमा मौलिक अधिकारको ब्यवस्था बारेमा उल्लेख हुनेछ । जस अन्तर्गत परिचय र नेपालको संवैधानिक विकासक्रम र मौलिक अधिकार बारेमा उल्लेख गरिनेछ । जसमा नेपाल सरकार वैधानिक कानुन 2004 देखिका संविधानहरुका विशेषताहरु र तिनमा उल्लेख भएका मौलिक हकहरुको बारेमा ब्यवस्था गरिनेछ ।

अध्ययनको चौथो खण्डमा विभिन्न संविधानहरुमा भएका मौलिक हकको तुलनात्मक अध्ययन गरिनेछ भने पाँचौ खण्डमा अध्ययनको निष्कर्षको बारेमा उल्लेख गरिनेछ ।

**9. समय सिमा**

यस अध्ययनलाई त्रुभुवन विश्व विद्यालय, कानुन संकाय अन्तर्गत नेपाल ल क्याम्पसले कानून तह तृतिय वर्षका विद्यार्थीहरुलाई दिएको निर्धारित समयभित्र सम्पन्न गरिनेछ ।

**सन्दर्भ सामाग्री (Reference)**

1. नेपाल सरकारको वैधानिक कानुन, २00४
2. नेपाल अन्तरिम शासन विधान, २00७
3. नेपाल अधिराज्यको संविधान, २01५
4. नेपालको संविधान, २019
5. नेपाल अधिराज्यको संविधान, २0४७
6. नेपालको अन्तरिम संविधान, २0६३
7. नेपालको सविंधान, २0७२
8. संविधान सभा, मौलिक अधिकार तथा निर्देशक सिद्धान्त समितिको प्रतिवेदन
9. लेखनाथ भुसाल, नेपाल अधिराज्यका संविधानहरुको संगालो
10. राजेश गौतम, नेपालको संवैधानिक इतिहास र राजनीति, रत्न पुस्तक भण्डार, काठमाडौ, नेपाल, २0५४
11. टीकाराम भट्टराई, नयाँ संविधानमा नागरिक तथा राजनीतिक अधिकार, विचार विशेष, वर्ष २, पूर्णाङ्क ३, काठमाडौ, नेपाल, २0६८
12. नागरिक सचेतना पुस्तिका, युएनडिपी